3 etapas – diegimas ir veikimas. Pradedamas faktinis IT sistemos rengimo etapas (kūrimo etapas), o jam pasibaigus prasidės pereinamasis etapas. Jo metu įvairioms naudotojų grupėms bus laipsniškai pristatomos ankstyvosios KVI sistemos versijos ir bus atliekami bandymai, siekiant užtikrinti, kad iki 2025 m. birželio 28 d. veiklos vykdytojai ir kompetentingos institucijos galėtų naudotis šia sistema ir būtų tinkamai pasirengę tai daryti. Pasibaigus šiam etapui, prasidės šešių mėnesių trukmės vėlesnės priežiūros laikotarpis – jo metu sistema bus pakoreguota taip, kad atitiktų bet kokius su veikimu susijusius poreikius, kurie gali paaiškėti tik tada, kai IT sistema taps privaloma, ir kad būtų užtikrintas sklandus operacijų vykdymas.

1 etapas – konceptualizacija. Iš pradžių parengiamas aiškinamasis dokumentas, kuriame pateikiamas projekto pagrindimas ir nustatomi biudžeto reikalavimai. Paskui, siekiant vaizdžiai išdėstyti veiklos procesus ir išsamius funkcinius reikalavimus bei užtikrinti, kad numatoma operacinė IT sistema veiktų taip, kaip nustatyta teisės aktuose, parengiami 3 lygmens naudotojų poreikių veiklos procesų modeliai (VPM) ir 4 lygmens funkcinių reikalavimų VPM. Po to parengiamas vizijos dokumentas, kuriame pateikiama išsamesnė informacija apie projektą, susijusi su jo struktūra, sąnaudomis, trukme ir rizika, taip pat informacija apie orientyrus, siektinus rezultatus ir projekto organizavimą. Šiuose dokumentuose atsižvelgiama į diskusijas ir įgyvendinimo akto, kurį turi parengti Komisija, turinį.

Be to, 2022 m. I ketv. buvo parengtas ir pristatytas veiklos priimtinumo kriterijų (BAC) dokumentas. Šiame dokumente nurodoma, kaip turi būti atlikti visi veiklos bandymai, įskaitant priimtinumo bandymus, kad būtų patvirtinta, jog įgyvendinimas atitinka sistemos ir taikomosios programos specifikacijas. Šiame dokumente pateikiami visi bandymų scenarijai , kuriuos reikia išbandyti norint visapusiškai patikrinti KVI sistemos veikimo reikalavimus ir funkcinius reikalavimus , siekiant užtikrinti, kad ji galėtų patenkinti visus nustatytus veiklos poreikius. Norint atlikti šį patikrinimą, nustatytos keturios bandymų scenarijų grupės, kuriomis apibūdinami veiklos procesai, susiję su veiklos sritimis, įtrauktomis į veiklos priimtinumo kriterijų dokumentą. Jos yra: 1) kultūros vertybių importo licencijos, 2) kultūros vertybių importuotojų patvirtinimai, 3) bendro aprašymo dokumentai ir 4) administracinis bendradarbiavimas.

Šią projekto grupę sudaro 14 valstybių narių (AT, BE, BG, GR, ES, LV, PT, RO, DE, NL, IT, FR, HU ir DK) atstovai. Iki šiol grupės nariai susitiko 14 kartų (ataskaitiniu laikotarpiu nuo 2021 m. birželio 29 d. iki 2022 m. birželio 28 d. – penkis kartus).

Be to, atsižvelgdama į nuolatines pastangas skaitmeninti kultūros vertybių sektorių ir naudoti novatoriškas technologijas, Komisija nagrinėja galimybes užmegzti ir palaikyti ryšius su tarptautinėmis organizacijomis galimo dirbtinio intelekto technologijų naudojimo klausimu (t. y. siekiant aprašyti kultūros vertybes ir nustatyti galimas importuotojų patvirtinimuose ir importo licencijų prašymuose pateikiamas neteisingas deklaracijas).

Ataskaitiniu laikotarpiu Komisija palaikė glaudžius ryšius su tarptautinėmis organizacijomis, pavyzdžiui, Tarptautine muziejų taryba (ICOM), siekdama užtikrinti, kad į sistemą būtų įtraukti rizikos valdymo elementai, visų pirma grindžiami Tarptautinės muziejų tarybos raudonosiomis knygomis . Be to, siekiant kovoti su neteisėta prekyba, buvo išnagrinėtos kitos priemonės, kurias Tarptautinė muziejų taryba taiko kultūros paveldui apsaugoti (t. y. Objekto identifikacijos priemonė , Observatorija ir kt.).

·KVI sistemos biblioteka, kurioje pateikiama pagrindinė informacija apie trečiųjų (eksportuojančių) šalių įstatymus;

·saugojimas, valstybių narių saugyklų sukūrimas (savanoriška programa);

·vykdant techninę veiklą naudingi aspektai, pavyzdžiui, laisvos formos teksto laukelių sumažinimas importo licencijos ir importuotojo patvirtinimo šablonuose ir verčių sąrašų sudarymas, funkcijų TRACES sistemoje apibrėžimas pagal valstybių narių naudojamą struktūrą, išankstinės registracijos gairių parengimas ir užtikrinimas, kad kiekvienai valstybei narei (privatiems ir (arba) pusiau viešiems subjektams ar įstaigoms) būtų taikomi tie patys vertinimo kriterijai, siekiant patvirtinti, kad institucija atitinka patikimumo reikalavimą ir kitus pagrindinius aspektus;

·dirbtinio intelekto plėtra, susijusi su šių technologijų naudojimu būsimoje KVI sistemos versijoje, nustatant novatoriškus metodus, kaip spręsti su ES muitinės pasienyje atliekamu kultūros vertybių aprašymu ir kontrole susijusius klausimus (pirmojoje sistemos versijoje nenumatyta diegti dirbtinio intelekto technologijų, tačiau jos gali būti pasitelkiamos sistemą plėtojant ateityje);

·bendradarbiavimas su tarptautinėmis organizacijomis (pvz., Tarptautine muziejų taryba rengiant raudonąsias knygas, visų pirma kuriant KVI sistemos kompendiumo ar bibliotekos funkciją, siekiant padėti valstybių narių administracijoms ir importuotojams geriau nustatyti eksporto apribojimus ar reikalavimus trečiosiose šalyse).

5.VĖLAVIMO RIZIKA

1-a rizika. Darbuotojų paskyrimas

Pradiniame Komisijos pasiūlyme nebuvo numatyta sukurti IT sistemos, taigi nebuvo skirta atitinkamų išteklių. Vis dėlto vykstant deryboms ir teisėkūros institucijų prašymu į Reglamentą buvo įtrauktas KVI sistemos sukūrimo klausimas, o tam prireikė tuo metu nenumatytų papildomų išteklių. Per 2018 m. gruodžio mėn. vykusius baigiamuosius politinius trilogus buvo apskaičiuota, kad šio šešerių metų trukmės projekto darbams, susijusiems su IT plėtra, atlikti Mokesčių ir muitų sąjungos GD prireiks dviejų visą darbo laiką dirbančių administratorių etatų. Vis dėlto nuo 2020 m. liepos mėn. vidurio paskirtas tik vienas visą darbo laiką dirbantis administratorius.

2-a rizika. COVID-19 pandemija ir Ukrainos krizė

Su COVID-19 susijusi visuomenės sveikatos krizė padarė tam tikrą poveikį sistemos kūrėjų grupės gebėjimui atlikti darbą, ypač projektinei veiklai ir valstybių narių atstovų susitikimams ekspertų grupėje bei projekto grupėje. Susitikimai vyko virtualiai, darbotvarkės buvo trumpesnės, o bendraujama buvo nedaug. Be to, dėl visuomenės sveikatos krizės valstybės narės buvo priverstos perskirstyti savo prioritetus, todėl turėjo mažiau pajėgumų prisidėti prie sistemos kūrimo ir teikti susijusią grįžtamąją informaciją. Be to, dėl geopolitinės įtampos, susijusios su karu Ukrainoje, šiuo metu muitinėms kyla sunkumų, stengiantis šiomis aplinkybėmis prisitaikyti prie esminių pokyčių.

3-ia rizika. Pasiūlymas dėl ES muitinės vieno langelio aplinkos

Sklandus KVI sistemos veikimas yra susijęs su sėkmingai veikiančia ES muitinės vieno langelio aplinka, kurios paskirtis – suteikti teisinį pagrindą ES CSW-CERTEX veikimui. Šio pasiūlymo tarpvyriausybinis (G2G) ramstis atspindi, kaip muitinė ir kompetentingos institucijos partnerės skaitmeniniu būdu keisis duomenimis. Per 2022 m. gegužės 19 d. vykusį pirmąjį politinį trilogą dėl pasiūlymo dėl Reglamento dėl ES muitinės vieno langelio aplinkos teisėkūros institucijos pasiekė susitarimą, kuriuo patobulinamas Komisijos pasiūlymas ir išplečiama jo taikymo sritis, nedarant poveikio KVI sistemai. Netrukus po oficialaus šio reglamento priėmimo ir paskelbimo Mokesčių ir muitų sąjungos GD pradės rengti šiuo reglamentu nustatytus įgyvendinimo ir deleguotuosius aktus. Siūlomas šių aktų teksto projektas bus aptartas su valstybėmis narėmis naujame Muitinės kodekso komiteto skyriuje „Vieno langelio aplinka“ (CCC-SWE). Nors šie teigiami pokyčiai yra svarbus žingsnis į priekį, kiti pagrindiniai etapai, į kuriuos turi būti atsižvelgiama, yra priėmimas Europos Parlamente ir Taryboje, taip pat pasirengimas priimti įgyvendinimo ir deleguotųjų aktų projektus.

4-a rizika. Bendrieji muitinės IT plėtros prioritetai

Įvertinus pagrindinę riziką, kuri kyla siekiui laiku įdiegti Sąjungos muitinės kodekso IT sistemas, paaiškėjo, kad ši rizika daugiausia kyla valstybėse narėse ir yra susijusi su ribotais ištekliais, projektų ir jų integravimo sudėtingumu, sutarčių ir viešųjų pirkimų problemomis, taip pat tam tikrais išorės veiksniais, pavyzdžiui, COVID-19 pandemija. Kai kurios valstybės narės susidūrė su papildomomis problemomis, susijusiomis su „Brexit’o“ poveikiu, e. prekybos projektu ir neseniai prasidėjusiu karu Ukrainoje. Šiuo metu vertinama ši padėtis ir svarstomos galimybės taikyti nukrypti leidžiančias nuostatas pagal Sąjungos muitinės kodeksą arba atnaujinti Sąjungos muitinės kodekso darbo programą.

Rizikos mažinimo veiksmai

Apie riziką buvo pranešta Mokesčių ir muitų sąjungos GD.

6.IŠVADOS

Pagrindinius veiksmus, kurių imtasi šioje trečiojoje pažangos ataskaitoje apžvelgiamu laikotarpiu ir kuriais siekiama sukurti KVI sistemą, galima apibendrinti taip:

* valstybės narės baigia rengti ir peržiūri pirmosios versijos KVI sistemos veiklos procesų modelius. Kūrimo etapu reikės atlikti papildomus veiklos procesų modelių atnaujinimus;

* baigtas rengti veiklos priimtinumo kriterijų dokumentas. Jame aprašyti bandymų scenarijai, kuriais apibrėžiama testavimo veikla, kad būtų patvirtinti visi veiklos ir funkciniai reikalavimai ir užtikrinamas jų įgyvendinimas sistemoje. Paskui buvo parengti ir su veiklos priimtinumo kriterijais suderinti naudotojų pasakojimai;